|  |
| --- |
|  |

**Par aktualizēto manipulāciju sarakstu no 01.04.2023.**

Nacionālais veselības dienests (turpmāk – Dienests) informē, ka ir veikta manipulāciju saraksta pārskatīšana un grozījumu sagatavošana – aktualizētais manipulāciju saraksts stājas spēkā ar 01.04.2023. Dienests skaidro, ka saskaņā ar Ministru kabineta 2018. gada 28. augusta noteikumu Nr.555 “Veselības aprūpes pakalpojumu organizēšanas un samaksas kārtība” (turpmāk – Noteikumu) 2.14. punktu Dienests sagatavo manipulāciju sarakstu, kuru saskaņā ar Noteikumu Nr.555 154.7.punktu saskaņo ar Veselības ministriju. Savukārt, līgumos par primārās veselības aprūpes pakalpojumu sniegšanu un apmaksu noteikts, ka Dienesta pienākums ir informēt līgumpartnerus par izmaiņām manipulāciju sarakstā, lai līgumpartneri šo informāciju ņemtu vērā līgumu izpildē.

Būtiskākās no ģimenes ārstiem saistošajām izmaiņām manipulāciju sarakstā ir saistītas ar Noteikumu Nr.555 1. pielikumā noteiktajām bērnu profilaktiskajām atskaitēm. Lai veicinātu bērnu profilaktiskās apskates, ir pārrēķināts ģimenes ārsta veiktas bērna profilaktiskās apskates mājās tarifs, palielinot manipulācijas 01064 tarifu no 9,81 euro uz 18,74 euro, kā arī no 1. aprīļa tiks apmaksāta māsas vai ārsta palīga (feldšera) veikta bērna profilaktiska apskate mājās, norādot manipulāciju 60248 ar tarifu 15,20 euro. Papildu informācija tabulā:

| **Manipulācijas kods** | **Manipulācijas nosaukums** | **Tarifs, euro** | **Apmaksas nosacījumi** |
| --- | --- | --- | --- |
| 01064 | Bērnu profilaktiskās apskates, ko veic ģimenes ārsts bērna mājās | 18.74 | Samaksa par manipulāciju tiek veikta, ja to norāda par ģimenes ārsta praksē sniegtu veselības aprūpes pakalpojumu pacientam ar diagnozi Z00.1. Bērnu profilaktiskās apskates, ko veic ģimenes ārsts pie bērna mājās, tiek veiktas atbilstoši normatīvajiem aktiem. Pacienta līdzmaksājumu sedz no valsts budžeta līdzekļiem. |
| 60248 | Māsas vai ārsta palīga (feldšera) veikta bērna profilaktiska apskate mājās | 15.20 | Samaksa par manipulāciju tiek veikta, ja to norāda par ģimenes ārsta praksē sniegtu veselības aprūpes pakalpojumu pacientam ar diagnozi Z00.1. Bērnu profilaktiskās apskates, ko veic ģimenes ārsts pie bērna mājās, tiek veiktas atbilstoši normatīvajiem aktiem. |

Papildus Dienests informē, ka tiks uzsākta divu jaunu jaundzimušo skrīningu apmaksa, tiem paredzot manipulāciju 49100 “Jaundzimušo spinālās muskuļu atrofijas (SMA) un smaga kombinēta imūndeficīta (SCID) skrīnings no sausa asins piliena”. Papildus saistībā ar jaundzimušo skrīningu tiks ieviesta arī manipulācija 49101 “Enzīma GALT aktivitātes kvantitatīva noteikšana no sausa asins piliena”, kas nepieciešama gadījumos, ja pacientam paaugstināts kopējās galaktozes līmenis vai jaundzimušais dzimis priekšlaicīgi ar svaru, kas mazāks par 2000 g. Saistībā ar šo skrīningu ieviešanu tiek virzīti grozījumi arī 2006. gada 25. jūlija Ministru Kabineta noteikumu Nr. 611 “Dzemdību palīdzības nodrošināšanas kārtība” 1.pielikumā.

Tāpat Dienests ievieš jaunu statistikas manipulāciju 60558 “Acu sarkanā refleksa tests”, lai varētu novērtēt acu sarkanā refleksa testa veikšanas biežumu – manipulācija jānorāda, ģimenes ārstu praksēs veicot testu zīdaiņiem un maziem bērniem. Acu sarkanā refleksa tests jāveic pirmajās dzīves dienās, pēc tam 6 nedēļu vecumā un bērna pirmajā dzīves gadā jebkurā konsultācijā pie ģimenes ārsta, kā arī vēlāk regulāri un īpaši tad, ja vecākiem ir radušās bažas par bērna redzi un acu veselību.

Aktualizētā manipulāciju saraksta versija pievienota vēstules pielikumā un tiks publicēta Dienesta tīmekļvietnes [www.vmnvd.gov.lv](http://www.vmnvd.gov.lv/) sadaļā “Profesionāļiem” – “Pakalpojumu tarifi”. Tāpat šajā tīmekļvietnes sadaļā ir pieejamas vēsturiskās manipulāciju saraksta versijas un informācija par visām veiktajām izmaiņām – failā “Manipulāciju saraksta izmaiņu reģistrs”.

Jautājumu gadījumā par izmaiņām Dienests lūdz sazināties ar Ārstniecības pakalpojumu departamenta Pakalpojumu attīstības nodaļu, rakstot uz e-pastu [anete.baskevica@vmnvd.gov.lv](mailto:anete.baskevica@vmnvd.gov.lv).

Pielikumā:

1. Manipulāciju saraksts *excel* failā;
2. Manipulāciju saraksta izmaiņu reģistrs *excel* failā.